Diari Oficial de la Generalitat Valenciana


Sumari del DOGV 8107, del 17-08-2017 (2017/6807)

RESOLUCIÓ de 6 de juliol de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 137/15-AIA Culla.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8107

Data del DOGV
:   17-08-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/6807


Data del document
:   06-07-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 6 de juliol de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 137/15-AIA Culla. [2017/6807]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 137/15-AIA Culla.  
  
  
«Declaració d'impacte ambiental  
Expedient: 137-2015-AIA.  
Títol: Legalització i ampliació de granja porcina d'engreix.  
Promotor: Yolanda Mateu Vidal.  
Òrgan substantiu: Ajuntament de Culla (Castelló).  
Localització: parcel·la 54 del polígon 9 de Culla (Castelló).  
  
Descripció del projecte  
L'objecte del projecte és la legalització i ampliació d'una explotació porcina d'engreix que actualment compta amb 1.600 places i cartilla ramadera des de l'any 1985. Amb l'ampliació s'espera aconseguir una capacitat de 2.200 places d'engreix.  
L'explotació s'ubica en sòl no urbanitzable. El nucli habitat més pròxim és la població dels Ivarsos (Sierra Engarcerán), situada a 750 metres de l'explotació.   
L'explotació porcina existent compta amb 5 naus de distintes dimensions construïdes amb fonaments de formigó armat i murs de fàbrica de rajola ceràmica lluïda amb morter de ciment. El paviment és de formigó armat i compta amb reixetes de formigó davall les quals discorren les rases on es retindran els purins fins a la seua aplicació a camps de cultiu. Disposen de finestres de ventilació, porta i instal·lació d'il·luminació. La superfície total construïda és de 1.661,9 m².  
  
Per a l'ampliació de l'explotació es proposa la construcció d'una nova nau de planta rectangular i dimensions de 72,4x7,4 i 2,5 metres d'alçària amb coberta a un vessant. Les característiques constructives seran semblants a la resta de les naus.  
La capacitat total d'emmagatzematge de purins després de l'ampliació serà de 1.318,01 m³.  
L'activitat productiva consistirà en l'engreixament d'animals des d'un pes de 20 kg fins a un pes de 100 kg. Una vegada aconseguit el pes adequat es retiraran els animals i es realitzarà un buit sanitari en què s'escometran tasques de neteja i desinfecció de les instal·lacions. Es realitzaran dos cicles a l'any.  
La granja compta amb abastiment d'aigua potable per mitjà de connexió a la xarxa d'abastiment del terme de Culla. Es preveu un consum d'aigua de 5998,41 m³/any per part dels animals i 112,42 m³/any per a consum d'aigua de neteja (consum total d'aigua de 6110,83 m³/any), 1 tm de pinso.  
Es preveu una generació de 4.730 m³ de purins/any. La capacitat d'emmagatzematge de les fosses de purins serà de 1.318 m³, suficient per a albergar-hi els purins produïts de més de 3 mesos. Les fosses o canals d'arreplega de purins situats en l'interior de la nau es buidaran trimestralment per a l'aplicació dels purins en camp.  
Es generaran així mateix aigües residuals que seran arreplegades en cisterna estanca i des d'on seran retirades per empresa autoritzada per a la seua gestió en EDAR.  
El contingut en nitrogen dels purins produïts, segons el Reial decret 324/2000, serà de 15.950 kg/any. Els purins s'utilitzarà per a l'adobament de camps de cultiu. S'aporta un total de 124,4015 ha situades en els municipis de Culla, Atzeneta del Maestrat, Benafigos, Cabanes, Vilafamés, Vistabella, aptes per a l'aplicació com a adob dels purins produïts. En aquesta superfície es podrà gestionar un total de 28.465,40 kg/N/any, és per tant suficient per a realitzar un adequat ús dels purins produïts.  
Per a gestionar els animals morts en l'explotació es realitzarà contracte amb empresa autoritzada.  
  
Tramitació administrativa  
- El 19 de novembre de 2015 té entrada en el Servei d'Avaluació d'Impacte Ambiental expedient als efectes de l'emissió d'informe.  
  
- En compliment de l'article 21 de la Llei 6/2014 de prevenció, qualitat ambiental i control d'activitats a la Comunitat Valenciana, el 19 de gener de 2016 el Servei d'Avaluació d'Impacte Ambiental emet un informe d'abast i continguts de l'estudi d'impacte ambiental.  
  
En el dit informe es va considerar rellevant l'adopció de bones pràctiques ambientals en la gestió dels purins produïts.  
- El 3 de novembre de 2016 té entrada en el Servei d'Avaluació d'Impacte Ambiental documentació del projecte.  
- Revisada la documentació tècnica remesa, el 23 de novembre de 2016 el Servei d'Avaluació d'Impacte Ambiental sol·licita esmena tècnica de l'expedient i sol·licita la realització del tràmit d'informació pública.  
- El 31 de gener de 2017 l'Ajuntament de Culla remet documentació administrativa de l'expedient.  
- El 8 de març de 2017 l'Ajuntament de Culla remet resultat d'informació pública.  
L'expedient conté:  
- Informe favorable de 9 de novembre de 2015, del Servei Territorial d'Urbanisme de Castelló en relació amb la disposició transitòria novena de la Llei 5/2014 de la Generalitat d'ordenació del territori, urbanisme i paisatge condicionat a la separació de la tanca a l'eix del camí adjunt i a la integració paisatgística dels materials de coberta de les construccions.  
- Informe favorable del Servei Territorial d'Urbanisme de Castelló de 22 de setembre de 2010 en relació amb l'article 20 de la Llei 10/2004 del sòl no urbanitzable.  
L'informe indica el següent: (?) «A la vista del Reial decret 324/2000 del Ministeri de Presidència la ubicació de l'ampliació presenta aquestes característiques: distància a explotació porcina més pròxima: superior a 500 m i inferior a 1000 m i distància nucli urbà: superior a 500 m i inferior a 1.000 m.  
Segons el que estableix l'article 5, punt dos, apartat A.1.a del Reial decret 324/2000 sobre ordenació d'explotacions porcines l'ampliació sol·licitada no compleix els requisits quant a distàncies mínimes a altres explotacions porcines. No obstant això, basant-se en aquest Reial decret i la Llei 6/2003, de ramaderia de la Comunitat Valenciana, pot autoritzar-se l'ampliació si no se superen els límits de capacitat i si no es redueix la distància actual a les explotacions porcines existents en un radi de 1000 m».  
L'informe conclou favorable sempre que no es disminuïsca la distància actual amb altres explotacions porcines existents en un radi de 1.000 metres.  
- Informe favorable de compatibilitat urbanística de 9 de novembre de 2015, de l'Ajuntament de Culla.  
- Informe favorable de la Direcció General de Patrimoni Cultural Valencià de 14 de juny de 2011 als efectes patrimonials previstos en l'article 11 de la Llei 4/1998 del patrimoni cultural valencià.  
  
  
Informació pública  
La informació pública es va realitzar per mitjà de publicació d'anunci en el Butlletí Oficial de la Província de Castelló de data 3 de novembre de 2015, inserció d'anunci en el tauler d'edictes de l'ajuntament i notificació a veïns contigus per un període de 30 dies.  
La documentació administrativa continguda en el projecte tècnic inclou:  
- Document d'acceptació d'aigües residuals urbanes per gestor autoritzat.  
- Permís escrit dels propietaris de les parcel·les on s'utilitzaran els purins amb fins agrícoles.  
- Justificació de la contractació d'assegurança de retirada de cadàvers.  
- Documentació d'acceptació de residus veterinaris per gestor autoritzat.  
- Informe de 17 d'octubre de 2014, de la comissaria d'aigües en què s'indica que l'augment de la demanda generada és de 1500 m³/any, no es considera significativa la demanda als efectes de l'article 25.4 del text refós de la Llei d'aigües i de l'article 19.2 de la Llei d'ordenació del territori i protecció del paisatge de la Generalitat Valenciana.  
  
Indica que segons la documentació presentada l'abastiment de l'activitat es realitzarà per mitjà de connexió a la xarxa municipal pel que els drets a l'ús privatiu de les aigües per a abastiment del municipi de Culla hauran de ser suficients per a atendre la demanda generada per l'actuació.  
  
Consideracions ambientals  
Es destaquen els següents aspectes de l'estudi d'impacte ambiental:  
  
1. La legalització de la granja i la seua ampliació s'ubica en una zona on predominen els cultius agrícoles de secà. En els terrenys no cultivats existents en l'entorn de l'actuació es desenvolupa una vegetació típicament mediterrània formada per exemplars de romer, estepa blanca, cepell, timó, savina comuna i alguns bosquets de pi blanc.  
  
L'actuació a realitzar afectarà vegetació pròpia de cultius de secà.  
  
La fauna present en la zona està lligada a la presència de camps de cultiu.  
En la zona no hi ha cap curs d'aigua continu, hi ha llits de barrancs que presenten aigua de forma ocasional.  
El paisatge de l'entorn de la granja existent és de vall cultivada delimitada per forests amb bosc baix i pineda, amb la població ubicada en xicotets municipis i masies agrícoles disperses, els cultius de secà, fonamentalment oliveres, ametlers i cereal, són els que determinen el paisatge.  
Referent al patrimoni cultural, la memòria d'impacte patrimonial indica que la parcel·la projectada s'ubica en la cima d'una xicoteta al costat de la carretera dels Ivarsos. Es tracta d'una zona completament transformada per cultius agrícoles per mitjà d'abancalaments i cultius d'ametlers, garroferes i oliveres, no hi ha elements patrimonials en la parcel·la prospectada ni en un perímetre de 200 metres.  
  
2. Els impactes més rellevants que es preveuen durant el transcurs de l'activitat es produiran sobre l'atmosfera i l'aigua i seran produïts pels següents efectes ambientals:  
- Sorolls i vibracions: es produiran sorolls produïts pels animals en l'explotació i els procedents dels motors existents a l'interior de les naus. En cap cas se superaran els 60 dB (A) a l'exterior de les instal·lacions.  
- Olors: la font principal d'olors seran els residus generats pels animals.  
- En el funcionament de l'activitat es produiran aigües residuals, purins, cadàvers d'animals i residus veterinaris.  
- Dels estudis realitzats per a detectar qualsevol possible impacte sobre el patrimoni cultural valencià s'ha conclòs que no hi haurà afecció.  
- Pot produir-se contaminació d'aigües per una gestió inadequada dels purins o per contaminació de les aigües pluvials per mescla amb substàncies que puguen contaminar-les.  
3. Es proposen les següents mesures protectores i correctores:  
- En la fase de construcció es triturarà la vegetació que calga eliminar i s'emprarà en camps agrícoles. Les excavacions seran les imprescindibles per a la fonamentació de la nau i per a construir la rasa que contindrà els purins. La terra sobrant s'escamparà sobre les parcel·les cultivades de la promotora.  
En l'execució dels treballs per a la construcció de la nau porcina es complirà en tot moment el Decret 7/2004 del Consell de la Generalitat pel qual s'aprova el plec general de normes de seguretat i prevenció d'incendis forestals que s'han d'observar en l'execució d'obres en terreny forestal o els seus voltants.  
- Es controlarà el nivell de sorolls produïts pels animals per mitjà del manteniment de les bones condicions en la granja. El nivell de sorolls dels motors no s'espera que siga significatiu a causa de la baixa potència d'aquests i que es troben dins de carcasses protectores. D'altra banda, el seu funcionament serà puntual.  
Altres activitats sorolloses com són la descàrrega de pinsos i càrrega i descàrrega d'animals es realitzarà només en horari diürn.  
- Els cadàvers d'animals es retiraran immediatament per empresa gestora.  
- Els envasos de medicaments i desinfectants o d'utensilis per a la seua aplicació es guarden en recipients hermètics que estaran separats i etiquetats i seran estancs i seran retirats per empresa gestora amb què es firmarà el contracte corresponent.  
- Per a evitar la producció de males olors es netejaran diàriament els compartiments de les naus porcines. A fi de disminuir olors així com la càrrega contaminant dels purins s'aplicarà complex enzimàtic en les fosses.  
- Després de l'ampliació la granja emetrà anualment a l'atmosfera 20.661 kg de metà, 95,74 kg d'òxid nitrós, 12,020 kg d'amoníac i 1.140.700 kg de diòxid de carboni. No es considera rellevant l'emissió de gasos emesos.  
- En relació amb el paisatge: a fi de disminuir l'impacte paisatgístic es plantarà tanca d'arbres de fulla perenne d'espècies autòctones al voltant de la tanca de l'explotació, els colors de cobertes i sitges de pinso seran de color verd a fi de mimetitzar-se en l'entorn.  
  
- Els purins produïts seran empleats per a l'adobament de cultius, la dosi d'aplicació es fraccionarà segons les necessitats dels cultius i en dosis adequades a les seues necessitats.  
- L'aigua de pluja de cobertes de les construccions serà conduïda per mitjà de la xarxa de pluvials existent cap a les dues cisternes de la granja i s'utilitzarà en la mateixa granja amb una cloració prèvia.  
- En el cas d'aparéixer alguna resta integrant del patrimoni cultural valencià s'evitarà qualsevol afecció a aquests, es delimitarà el perímetre on es troben i es notificarà a l'òrgan competent en cultura d'acord amb el que preveu la Llei 4/1998, del patrimoni cultural valencià.  
  
8. El programa de vigilància ambiental es basarà en els punts següents:  
- Es realitzarà vigilància en la fase d'obres a fi d'evitar excés d'afecció al terreny.  
- La terra extreta s'utilitzarà en terres agrícoles.  
- Les pedres que apareguen en l'excavació dels fonaments de la nau s'ubicaran en els murs de pedra seca.  
- Es vigilarà el compliment de les mesures de prevenció establides en el Decret 7/2004 de la Generalitat anteriorment mencionat.  
- Es vigilarà diàriament el nivell de les fosses de purins per a evitar sobreeiximents. En el moment del seu buidatge es revisaran a fi de detectar fugues que es repararan de forma immediata.  
- Es vigilarà el correcte estat i funcionament de la xarxa de pluvials.  
  
- La zona exterior de les construccions es mantindrà neta de qualsevol objecte o substància aliena a l'entorn.  
- La gestió de purins es realitzarà d'acord amb el contingut de l'estudi d'impacte ambiental. Es durà a terme un calendari d'aplicació i es comprovarà el seu efecte sobre els cultius. S'evitarà que després de la seua aplicació no es generen escolaments a altres finques o llits.  
  
Consideracions de l'òrgan ambiental. Es realitza l'anàlisi següent:  
  
Es destaquen els següents aspectes rellevants del projecte:  
- Ubicació: se situa l'explotació a menys d'1 km de la població dels Ivarsos. A fi d'evitar efectes negatius sobre la població, així com sobre qualsevol activitat econòmica que puga desenvolupar-se als voltants per olors o sorolls, i d'acord amb les correccions ambientals proposades en l'estudi d'impacte ambiental es procedirà a la plantació de tanca perimetral que contribuirà a evitar la dispersió d'olors. A més es fomentarà que la ventilació de la nova nau es realitze per mitjà de ximeneres zenitals.  
  
D'altra banda, l'explotació s'ubica en una xicoteta lloma. La nova nau es construirà adaptant-se a la forma de la parcel·la i a les corbes de nivell, en la zona més pròxima de la carretera dels Ivarsos per això cal que s'adapten les cobertes segons l'informe emés pel Servei Territorial de Castelló.  
- Recursos hídrics: si bé l'òrgan de conca ha informat de la disponibilitat de recursos per part del municipi, haurà de ser aquest el que determine si d'acord amb les dotacions a què fa front pot afrontar la nova demanda plantejada.  
- Pla de gestió de purins: part dels municipis on es realitzarà la gestió dels purins estan considerats com a zona vulnerable a la contaminació per nitrats: Cabanes, Vilafamés, part del terme municipal de Benafigos. El municipi de Vistabella del Maestrat està inclòs en la Xarxa Natura 2000 (LIC/ZEPA del Penyagolosa).  
Referent als municipis vulnerables es recorda l'obligació dels titulars de les parcel·les de portar un quadern d'explotació en el qual es registraran els plans i pràctiques d'adobament i en general la necessitat de respectar el codi valencià de bones pràctiques agràries (CVBPA) aprovat per Ordre 7/2010, de la Conselleria d'Agricultura, Pesca, i Alimentació.  
Referent a la Xarxa Natura 2000, les pràctiques d'adobament han de realitzar-se d'acord amb el pla redactat evitant qualsevol afecció o abocament accidental a vegetació o terreny natural, llits d'aigua o semblant revisant el bon estat dels tancs i maquinària emprada, i respectant les limitacions quant a pendent establides en el CVBPA.  
Realitzat un mostreig de les parcel·les aportades, ha d'indicar-se que si bé les parcel·les i subparcel·les triades compleixen els criteris del CVBPA, hi ha algunes d'elles en què no s'ha tingut en compte la distància de 50 metres que ha de respectar-se en l'entorn de barrancs, considerats com a corrents d'aigua, per la qual cosa s'hauran de realitzar-se les correccions que siguen procedents.  
  
Consideracions jurídiques  
1. El projecte examinat constitueix un dels supòsits en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de la Llei 21/2013, de 9 de desembre, d'avaluació ambiental i annex I.h del Decret 162/1990 pel qual s'aprova el Reglament per a l'execució de la Llei 2/1989, d'impacte ambiental de la Comunitat Valenciana.  
2. En l'expedient s'han observat els tràmits previstos en la Llei 21/2013, d'avaluació ambiental i en les altres disposicions que se li apliquen.  
3. L'article 13 del Decret 158/2015,de 18 de setembre, del Consell, pel qual s'aprova el reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural atribueix a la Direcció General de Medi Natural i Avaluació Ambiental la competència sobre avaluació ambiental estratègica i de projectes.  
  
Per tot això es resol:  
Resolució  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte de «legalització i ampliació de granja porcina d'engreix» en la parcel·la 54 del polígon 9 del municipi de Culla (Castelló) sempre que es desenvolupe d'acord amb les previsions de l'estudi d'impacte ambiental i els condicionants i modificacions establits a continuació:  
  
1. L'òrgan substantiu haurà de verificar, d'acord amb l'informe de l'òrgan de conca, si té suficients recursos per a abastir d'aigua l'ampliació proposada.  
2. En relació amb la gestió de purins:  
a) A fi de facilitar la gestió dels purins, el tècnic responsable del projecte transformarà les dosis de nitrogen a un paràmetre fàcilment comprensible com tancs o m³ per unitat de superfície.  
b) Sempre hi haurà un equilibri entre la superfície on s'aplicaran els purins, la producció i la capacitat d'emmagatzematge, el promotor del projecte haurà de realitzar totes les actuacions que siguen necessàries (augment de la capacitat d'emmagatzematge, augment del nombre de parcel·les, gestió per mitjà de gestor autoritzat, etc.) per a garantir aquest equilibri.  
c) Qualsevol variació en parcel·les, dosi d'aplicació o modificació de la capacitat d'emmagatzematge haurà de ser comunicada a l'Ajuntament de Culla i al Servei d'Avaluació d'Impacte Ambiental.  
d) El tècnic responsable del projecte haurà d'informar la promotora sobre les bones pràctiques que ha de realitzar en l'ús dels purins com a adob agrícola. En cas necessari recordarà les bones pràctiques establides en el codi valencià de bones pràctiques agràries aprovat per l'Ordre 7/2010 de la Conselleria d'Agricultura, Pesca i Alimentació i recomanarà als usuaris dels purins sol·licitar l'auxili de les oficines comarcals de l'òrgan competent en agricultura i ramaderia per a la realització de plans d'adobament.  
e) Es recorda l'obligació de reflectir les pràctiques d'adobament en el quadern d'explotació que hauran de portar les explotacions agrícoles situades en zones vulnerables.  
f) Referent a la Xarxa Natura 2000, les pràctiques d'adobament han de realitzar-se d'acord amb el pla redactat evitant qualsevol afecció o abocament accidental a vegetació o terreny natural, llits d'aigua o semblant, revisant el bon estat de tancs i maquinària emprada, i respectant les limitacions quant a pendent establides en el CVBPA.  
  
g) S'evitarà el trasbals de purins en dies de vent fort i, en la mesura que siga possible, el trasbals d'animals i es triarà la ruta de trànsit que, sent apta per a aquest fi, presente menys molèsties.  
h) La gestió dels purins respectarà les distàncies indicades en el CVBPA respecte a corrents naturals d'aigua, siguen aquests continus o discontinus.  
i) L'explotació comptarà amb un llibre de registre en què quedaran degudament reflectides les eixides de purins cap a parcel·les agràries amb identificació de la parcel·la, quantitat aportada i data d'aplicació.  
3. Els colors de la nova nau s'adaptarà als colors predominants de la zona i es compliran els condicionants establits pel Servei Territorial d'Urbanisme.  
4. Es realitzarà una adequada ventilació de les naus procurant que hi haja ventilació en la part alta de les naus per mitjà de ximeneres.  
  
5. Es duran a terme adequades tècniques nutricionals per a evitar un excés de generació de nitrogen.  
6. Qualsevol variació que es produïsca en la gestió dels residus haurà de ser comunicada a l'òrgan substantiu.  
  
Segon  
La declaració d'impacte ambiental no serà objecte de cap recurs sense perjuí dels que, si és el cas, pertoquen en via administrativa i judicial davant de l'acte pel qual s'autoritza el projecte.  
  
Tercer  
Publicar la present declaració d'impacte ambiental en el Diari Oficial de la Generalitat Valenciana de la forma reglamentària, d'acord amb el que disposa l'article 41.3 de la Llei 21/2013, de 9 de desembre, d'avaluació ambiental.  
La regulació de la vigència de la present declaració d'impacte ambiental serà l'establida en l'article 43 de l'esmentada Llei 21/2013.  
  
València, 6 de juny de 2017.- El director general de Medi Natural i d'Avaluació Ambiental: Antoni Marzo i Pastor.»  
  
València, 6 de juliol de 2017.- El director general de Medi Natural i d'Avaluació Ambiental: Antoni Marzo i Pastor.